Երկրորդ հարթակում Արցախյան ազատամարտում զոհված կապանցի հայորդիների եղբայրական գերեզմանոցն է: Հայոց ազգային մեծ զարթոնքի` Արցախյան ազատամարտի տարիներին մի նոր փորձության է ենթարկվել հայ ժողովուրդը: Նրա ողջ սահմանների երկայնքով կատաղի մարտեր են տեղի ունեցել: Սյունիքով էր անցնում Արցախը սնող մայրուղի-զարկերակը: Սյունիքում ձևավորված երկրապահ ջոկատները, նոր կազմավորվող հայ ազգային բանակի զորամասերի հետ մեկտեղ, կենաց և մահու պայքար են մղել ոչ միայն երկրամասի սահմանները պաշտպանելու, այլև տարիներ շարունակ զավթված մայրենի հողը ազատագրելու և իր իսկական տերերին վերադարձնելու համար: Հաղթանակները երբեք դյուրին չեն տրվում, դրանք կերտելու ճանապարհին բազմաթիվ նվիրյալ կապանցի հայորդիներ նվիրաբերեցին իրենց կյանքը: Նվիրաբերեցին, որպեսզի այսօր ապրի ու բարգավաճի հայոց հնամենի ոստաններից մեկը` հարզատ Կապան քաղաքը: Փառք ու պատիվ մեր նորօրյա հերոսներին: Երախտապարտ ժողովուրդը հիշում, գնահատում է նրանց: Այդ գնահատանքի արդյունքներից մեկն էլ այս համալիրի կառուցումն է: